РЕПУБЛИКА СРБИЈА

НАРОДНА СКУПШТИНА

Одбор за здравље и породицу

16. мај 2013. године

Београд

ПРЕДСЕДНИК НАРОДНЕ СКУПШТИНЕ

На основу члана 157. став 6. и члана 161. став 1. Пословника Народне скупштине („Службени гласник РС“, број 20/12 – пречишћен текст), Одбор за здравље и породицу подноси на Предлог закона о правима пацијената следећи амандман:

АМАНДМАН

У Предлогу закона о правима пацијената члан 39. став 1. мења се и гласи:

„Послове саветника за заштиту права пацијената (у даљем тексту: саветник пацијената) обавља дипломирани правник са положеним стручним испитом за рад у органима државне управе, са најмање три године радног искуства у струци и познавањем прописа из области здравства.“

О б р а з л о ж е њ е

Наведеном изменом става 1. овог члана омогућује се и млађим кадровима правне струке уз одговарајућу едукацију коју ће спровести Министарство здравља у јединицама локалне самоуправе да могу обављати послове саветника пацијената. Наиме, за рад на пословима саветника тражи се да дипломирани правник има положен стручни испит за рад у органима државне управе а смањено је и потребно радно искуство са пет на три године. Међутим, то не значи да на овим пословима не могу да буду ангажовани и дипломирани правници са већим радним искуством а посебно у локалним заједницама са великим бројем становника и већим капацитетима здравствене службе. Ова промена такође треба да омогући и јединицама локалне самоуправе да лакше обезбеде потребан кадар за рад на пословима саветника пацијената, у складу са њиховим кадровским могућностима.

|  |
| --- |
| ПРЕДСЕДНИК |
|  |
| Проф.др Душан Милисављевић |